Papersnake/gushiwen huggingface dataset:
郡为表弟程起状元坊并为陈人重起省元坊
方岳（宋代）

场屋华然采选图，采来喝雉偶成庐。
敢同君子名吾里，不料公成出此涂。
华表自旌新进士，废人并起躄浮屠。
少年三五时堪笑，差觉今吾非故吾。
偈颂二百零五首
释正觉（宋代）

吾家日日选场开，及第心空有大才。
莫把桂枝零碎折，为佗和月抱将来。
九江道上
黄公辅（明代）

淩虚高塔拥旌幢，水色连天日九江。翠点青山云袅袅，波摇野艇棹双双。

每思故国怜春树，却望并州是楚邦。试听枝头黄鸟语，声声似弄送春腔。
水亭
陆游（宋代）

水亭不受俗尘侵，葛帐筠床弄素琴。
一片风光谁画得：红蜻蜓点绿荷心。
送张子仪尚书起镇东阳
蔡戡（宋代）

自古双溪山水乡，风流仍继沈东阳。
禁庭久曳尚书履，辅郡方怀太守章。
再世甘棠留勿翦，百年乔木郁相望。
公家况有青毡在，会见登庸坐庙堂。
公会亭
宋祁（宋代）

日下炎氛歇，风生凉意添。
树花閒纂纂，楼月静织织。
倦绠仍垂缶。昏钩半上帘。
畦瓜已堪摘，纳履自无嫌。
定风波
曹勋（宋代）

雪后篱边冷未晴。江天浓淡暗还明。断续流香传玉蓓。心醉。临风嗅蕊不胜清。

映竹幽姿深有思。何似。照溪真色更多情。待得微酸藏傅粉。黄嫩。湿云潜放雨轻轻。
禽言
陆游（宋代）

老翁老尚健，打麦持作饭。
终岁陇亩间，劳苦孰敢怨。
人生为农最可愿，得饱正如持左券。
碓舂樵爨小甑香，岂不胜汝耗太仓！
李东泉明府得予圭墨以诗来谢因以联答和韵
郑廷鹄（明代）

金龙初试墨池新，冻雨浓云细可论。笔底风雷浑未散，尊前珠玉岂应贫。

呼嵩道士增声价，濡鬓仙郎识急真。遥想赤虬蟠结地，悬知不负草玄人。
冬月同诸友游永乐寺饮旺公房分韵得野字
孙承恩（明代）

萧条冱寒候，浩荡风振野。吾人亦好事，乘兴来兰若。

意岂在行乐，欲识栖禅者。上人本空寂，风度亦萧洒。

慧朗鉴在悬，论辨长河泻。为陈西来意，超悟愧吾寡。

未能三乘通，误谓四大假。冉冉妙香度，翩翩花雨下。

匆匆具盘餐，滟滟酒盈斝。绸缪师意勤，感愧我颜赭。

抗别复须臾，题诗信聊且。
梅花集句 其一三五
李龏（金朝）

古苔留雪卧墙腰，小户无风暖气饶。一段好春藏不得，有人和泪独吹箫。
莺声绕红楼
姜夔（宋代）

工吹笛，妓皆以柳黄为衣

十亩梅花作雪飞。冷香下、携手多时。梅年不到断桥西。长笛为予吹。

人妒垂杨绿，春风为、染作仙衣。垂杨却又妒腰肢。近平声前舞丝丝。
次韵王龟龄贡院
李洪（宋代）

浩渺春波暖白苹，溪头广厦旅楹新。
佩衿无复歌游阙，糟粕空惭老斲轮。
门外縕袍人立鹄，榜间淡墨笔如神。
使君道德魁天下，膏馥分沾尽澡身。
送举人
徐璋（宋代）

揭阳多士天下都，声名籍籍南海隅。
往往能骑龙马驹，唾手可海於菟须。
大食刀听赤瓠壶，绿沈弓迸金仆姑。
太阿何止敌万夫，四海可归舆地图。
一举旌旗到三吴，全军接上甘泉书。
不比白面谢石奴，汉庭挺出万卷儒。
至尊含笑御玉虚，此时贤杰气焰舒。
更看相踵升亨衢，凤池鸡省争凫趋。
恩诏赐复冠带县大夫雨中携酒赐贺赋此呈谢 其二
张萱（明代）

十五年前事，一场春梦中。衣冠新影戏，笠屐旧园公。

覆水惜馀沥，落花羞故丛。开尊咏麟趾，醉杀紫芝翁。
冬前雪珠夜下早闻远山皆白
朱翌（宋代）

夜深真可覆短毡，地僻何因致八绵。
五岭盛传非昔日，一寒如此怪今年。
固知渊客难藏宝，倒卷珠池立散天。
日下有丹能变白，青山休恨早华颠。
送友人
文彦博（宋代）

携手北梁道，送君南浦春。斜阳沉璧彩，流水濯缨尘。

郢酒频扬觯，燕歌旋怆神。瑶华如可折，堪寄陇头人。
寄妻韩氏诗三首 其一
丘敦（明代）

十年夫妻五年离，况是来归未有期。岂乏朱楼不堪倚，天涯芳草正萋萋。
海南
释可湘（宋代）

大地山河滚浪花，丙丁童子眼瞇{左目右麻}。
回头打得重溟透，赤脚波斯进象牙。
诗
贯休（唐代）

经天纬地物，动必计仙才。几处觅不得，有时还自来。

真风含素发，秋色入灵台。吟向霜蟾下，终须神鬼哀。
六绝句呈赵帅兼简郑机宜
陈造（宋代）

蒲鞭合束久停檛，暮府人闲早放衙。
频唤羊何把诗笔，即看姚魏用年华。
和乐记室忆江水
庾抱（唐代）

遥想观涛处，犹意采莲歌。无因关塞叶，共下洞庭波。
喜弘人闻夏南还并忆汉槎
赵沄（清代）

绮里由来有二难，无端相对作南冠。轮台诏下龙髯迥，华表归来鹤语寒。

月夜一尊歌《棣萼》，春风双骑渡桑乾。何年恩到穷荒外，还向藜床问幼安。
复之广陵留别汪近晨
鲍皋（清代）

君从新安来，我向广陵去。
归船及南风，五月一相遇。
五月南风扬子津，茫茫复作渡江人。
与君笑语苦未了，江干却立话情亲。
江东诸谢才华盛，阿大中郎共标映。
中间小谢思更清，十岁成诗康乐并。
弱冠好文复好游，吴山越水远行舟。
盘涡七十二滩险，富春山多逢处留。
钱江八月波涛壮，回棹蜻蛉向湖上。
秋菊寒泉荐水仙，栖鸦流水闻菱唱。
南浮震泽下姑苏，行行却抵丹阳湖。
润州客居无可乐，北固山前閒钓鱼。
举手鲈鱼四十九，得意满酤京口酒。
多景栖高会众宾，晚召邹生与枚叟。
座中末至余最羞，江天斜照赋登楼。
衡才直等金三品，重义何论银一流。
海门苍苍隐烟树，石壁松寥读书处。
我旧栖迟向此山，闻君方欲将舟去。
爱君五色绚烂惊世骇俗之文章，秋鹰天马无比方。
山鸡照影不敢顾，人言此是雏凤凰。
旦暮云霄看搏击，下帷更爱焦岩寂。
钟鼓山堂鹳鹤惊，海天风雨鱼龙集。
见此君文变益奇，独予行路心增悲。
故乡山水反如客，佳处不得相追随。
追随不得伤怀抱，横大江兮扬桂棹。
别手秋期无几时，遇君当在金陵道。
五溪道中见群牛蔽野问之容州来感其道里之远乃作短歌以补乐府之阙
周紫芝（宋代）

淮田一废不复秋，五夫扶犁当一牛。番兵大入郡不守，青窠未熟官来收。

狐狸昼啸荆棘里，此事最贻廊庙忧。羽檄徵牛牛蔽野，问言万里来容州。

容州价贱苦易得，四蹄才堪一剑易。来时草青今草黄，道路既远多死伤。

沙场草浅食不饱，夕阳时见乌衔创。江北江南几阡陌，几牛能满千家仓。

愿言田父各努力，会见西风禾黍长。将军官大马亦壮，肯使胡儿窥汉疆。
留章杰家五日辱杨三高二沈二丁倪二奚大周大王二张三高大先后枉顾归舟赋此以志清集
严元照（清代）

秋风吹菰芦，凉意入清霅。维舟玉湖畔，始见翠屏叠。

故人别江乡，岁月熟羊胛。归装无黄金，潦倒一长铗。

尊酒相劳苦，尘土尚满颊。平生二三子，元赏意所惬。

终朝开竹径，巾笠日三接。山光遥映几，墨花纷满䈉。

疏桐隔院响，五日客心怯。怅焉挂轻帆，风雨秋一叶。

推篷重回首，水云隐城堞。不见薜萝人，蘋花怨归楫。
水乡泛舟
陆游（宋代）

终朝流汗浃衣褠，怅望何时枕簟秋？作雨未成徒益热，举杯不簟更添愁。
悲歌易水轻燕侠，对泣新亭笑楚囚。
别有生涯君会否，烟波无际弄孤舟？
题澹山岩二首
项安世（宋代）

自有宇宙来，迢迢澹家山。
不知几万古，郁郁藏神奸。
祖龙御宇宙，周子巢其间。
事同商岭遯，迹类桃源跧。
湮沦向千载，太史来荆蛮。
指点发天秘，提携出人寰。
一日遍海内，流声响潺潺。
镌劖满石壁，新瞀不可删。
山灵反惆怅，俗驾纷往还。
造物有奇宝，无怪阴工悭。
不遭固可恨，遭世良亦艰。
所以求志人，抱珍守蓬菅。
献主司
孟宾于（唐代）

那堪雨后更闻蝉，溪隔重湖路七千。

忆昔故园杨柳岸，全家送上渡头船。
舍傍晚步
陆游（宋代）

蒲团初起定，藤杖偶闲行。
鸟语如相命，鱼浮忽自惊。
麦苗经雨绿，枫叶得霜赬。
野老淳风在，悠然不送迎。
张元晖生日
王庭圭（宋代）

春风吹月昨夜圆，门对新生洲渚边。紫文鸑鷟初入梦，燕公手笔大如椽。

赤松黄石俱长年，金钩鹊印仍家传。剑池霹雳蛟龙吼，宝气飞精射牛斗。

人呼张镐帝王师，相公元是山中叟。
句
苐五琦（唐代）

阴天闻断雁，夜浦送归人。
送余干李少府
梅尧臣（宋代）

作尉古来清，况於干越城。
舟中雨新足，溪上水初生。
苍獭出还没，素鸥飞且鸣。
休将五色棒，欲取洛阳名。
送薛侯宣博士上春官
李畅（明代）

岳立儒林鬓未皤，横经谁不羡西河。两龚学就师承远，大戴书西子弟多。

价比南金初入洛，名同片玉晚登科。金明池上花如簇，好向春风策马过。
七月久阴十日甲子复大雨
成廷圭（元代）

七月十日甲子雨，彻夜檐溜无休时。野老惊呼后土湿，秋田仰望皇天慈。

饥乌觅食亦散漫，病鹤顾影空缡𧝤。青泥没屐不可出，虾菜何以供晨炊。
古意二首
蔡沈（宋代）

种木必培根，清流必澄源。
根源得其理，流末乃可言。
圣贤本始务，条达盖自然。
时俗枝委求，持操空尔烦。
存存此成性，道义斯其门。
和溪翁二首
胡仲弓（宋代）

片帆湖海阔，移缆晋江滨。
客思蛩边老，秋蝉雁外新。
同吟儿对榻，独酌影随身。
暗卜归时节，修书托便鳞。
扬州城南延宾亭
苏舜钦（宋代）

乱蝉咽咽柳霏霏，独上危亭俯落晖。江外山从林下见，城中人向渡头归。

风烟远近思高遁，豺虎纵横难息机。出处两乖空自挠，伤哉吾道欲何依。
题罗氏馀庆堂
王庭圭（宋代）

苍崖翠壁前人居，犹识当时屋上乌。应念前人馀泽在，飞阁突出青山隅。

山前老父相叫呼，为起里门高著栌。葱葱瑞气已充闾，他日要容高盖车。
过大蓬岭度绳桥至杜秀才山庄
陆游（宋代）

度筰临千仞，梯山蹑半空。
湿云朝暮雨，阴壑古今风。
亭观参差见，阑干诘曲通。
柳空丛筱出，松偃翠萝蒙。
负笼银钗女，鉏畲鹤发翁。
何由有余俸，小筑此山中。
芙蓉仙隐
陈谟（明代）

芙蓉仙隐处，太守日来游。丹鼎飞随鹤，松坛暖卧牛。

泉凝三伏雪，草耐万年秋。五马朝天去，山人空尔愁。
浪淘沙
吕渭老（宋代）

纤指捧玻璃。莫惜重持。自离阆苑失回期。门掩东风桃著子，帘影迟迟。

楼上正横篦。荷气沾衣。谁将名玉碾花枝。不比寻常红与紫，取次芳菲。
尚书蒋溥奏进所刻御制诗集书此志怀
乾隆（清代）

伊余有结习，对时耽属咏。
赋诗何必多，杜老言诚正，
况乎居九五，所贵行实政。
享帚虞舛缺，综录予所命，
杀青匪素志，既成姑以听。
裒然宛成帙，十二年言行，
其间悯农切，今昔颇可证。
治未臻唐虞，志徒希贤圣，
他年讽兹什，惭否复难定。
题十峰兄芙蓉庄四时四绝同洞阳兄作 其四
顾可宗（明代）

只应湖面种芙蓉，莫怨开迟霜正浓。到得此花摇落后，寒松晚翠欲成龙。
偈颂九十三首
释梵琮（宋代）

老观当场阐大机，逢人赤手为提持。
若能直下知端的，佛海波澜无尽时。
过桐庐邑二首
张景脩（宋代）

隐君无姓字，何代至今存。
数里山为宅，两株桐是孙。
人烟半峰碧，溪水带潮浑。
多少来游客，茫茫蹋药根。
记承天寺夜游
苏轼（宋代）

元丰六年十月十二日夜，解衣欲睡，月色入户，欣然起行。念无欲为乐者，遂至承天寺寻张怀民。怀民亦未寝，相欲步于中庭。庭下如积水空明，水中藻、荇交横，盖竹柏影也。何夜无月？何处无竹柏？但少闲人如吾两人者耳。
感旧
陈言（明代）

歧路三秋别，悠悠关复河。
今来数行泪，泉下故人多。
嘲蝶
张镃（宋代）

柳外飞飞蛱蝶儿，惠风心性彩云姿。终朝守定墙头舞，不得邻家一句诗。
安国晚酌葵轩分韵得成字
张栻（宋代）

桐花三月寒，风雨满江城。
使君晚被酒，千骑过友生。
名谈宿雾卷，逸气孤云横。
挥斥看墨妙，笑语皆诗成。
人物有如此，尔辈赖主盟。
更呼南邻客，共此樽酒倾。
爱我庭下竹，头角方峥嵘。
永怀冰雪姿，宁复世俗情。
新篇一湔祓，凡木不足程。
原言谨封殖，岁晚长敷荣。
哭张师柔长官
邵雍（宋代）

生平志在立功名，谁谓才难与命争。
绝笔有诗形雅意，盖棺无地尽交情。
胸中时事何由展，天下人才不复评。
魂若有知宜自慰，子孙大可振家声。
次曹以忠
顾协（明代）

草堂门对浣花溪，林影萧疏鹤并栖。
对酒有时歌白雪，读书长夜照青藜。
鸟啼窗户惊幽梦，风裂芭蕉失旧题。
几度相思徒怅望，断钟残月晓峰西。
闺友见访感旧
上鉴（清代）

蓬门来访碧山秋，别久相逢放更幽。红叶隐镫疏雨乱，白云堆更晚风留。

自埋书剑新篁寺，谁倚琴樽旧画楼。料得百花洲畔月，年年长照水空流。
简颉监酒
郑会（宋代）

小立西风翠袖垂，淡黄蛱蝶□高低。
重门不锁秋香冷，何处人家有木犀。
欢喜口号
黄彦平（宋代）

占著商山接华山，两京浑在笑谈间。
樵苏按堵人甘寝，别队官军入武关。
微之镇武昌中路见寄蓝桥怀旧之作凄然继和兼寄安平
刘禹锡（唐代）

今日油幢引，他年黄纸追。同为三楚客，独有九霄期。

宿草恨长在，伤禽飞尚迟。武昌应已到，新柳映红旗。
送董深山 其一
胡炳文（宋代）

远林无限春意，幽谷自涵太空。行到水源穷处，犹闻鸡犬云中。
五用韵奉酬见寄二首
杨公远（宋代）

潦倒无成困一邦，江湖姓字可曾香。
兴来且泛三杯酒，老去从添两鬓霜。
画思诗情虽我有，名缰利锁任渠忙。
寒窗兀坐浑无事，閒阅离骚诵九章。
沁园春
张继先（宋代）

急急修行，细算人生，能有几时。任万般千种风流好，奈一朝身死，不免抛离。蓦地思量，死生事大，使我心如刀剑挥。难留住，那金乌箭疾，玉兔梭飞。

早觉悟、莫教迟。我清净、谁能婚少妻。便假饶月里，姮娥见在，从他越国，有貌西施。此个风流，更无心恋，且放宽怀免是非。蓬莱路，仗三千行满，独跨鸾归。
句
贾仲颖（宋代）

灯花寒影里，诗句雨声中。
尽开窗户容秋月，遍倚阑干看晚山。
和人杂咏六 其三
卫宗武（宋代）

铁研穷钻研，知君用心苦。撑肠书五车，何异群玉府。

粲然以成章，云锦工织组。逸气劘屈贾，馀子何足数。

八咏俄顷成，落笔倾风雨。
西真图
许棐（宋代）

翠水池边宴早秋，云谣声里月西流。醉归不信乘鸾稳，却擘莲花作采舟。
郎官湖春日四首
李祁（宋代）

十日春阴到水亭，水边杨柳一时青。
梅花过尽桃花恶，乞取山礬入净瓶。
安期生
郑善夫（明代）

人言千岁公，昔在阜乡亭。卖药青海上，徒闻千岁名。

双留赤玉舄，珍重报秦庭。东指蓬莱顶，风波连紫冥。

河津不可渡，谁识安期生。
雨后石门道中
林占梅（清代）

时雨川原遍，岩扃日未昏。湿云填断壑，杂树隐孤村。

径为随田曲，泉因漱石喧。几家山坞里，修竹护低垣。
送并州郭书记
温庭筠（唐代）

宾筵得佳客，侯印有光辉。候骑不传箭，回文空上机。

塞城收马去，烽火射雕归。惟有严家濑，回环径草微。
定水寺行香
郑谷（唐代）

听经看画绕虚廊，风拂金炉待赐香。

丞相未来春雪密，暂偷闲卧老僧床。
次韵静翁雪中见过三首 其三
周紫芝（宋代）

端门万马想初回，跪贺群臣拜玉阶。我约江鸥分雪浦，谁将乌帽踏天街。

从游久欲真浮海，送客悬知亦自崖。犹有升平临老眼，尚堪方岳看燔柴。
送吴养志老师抉建昌同守 其一
张萱（明代）

四百峰头暂解机，笑将新酒沥斜晖。蝉鸣古树秋悲咽，鹭过溪田雨骤飞。

江上好风催去棹，吴南老父候来徽。飞云此别空为忆，更有何人最振衣。
九月中曾题二小诗于南溪竹上既而忘之昨日再
苏轼（宋代）

湖上萧萧疏雨过，山头霭霭暮云横。
陂塘水落荷将尽，城市人归虎欲行。
谁谓江湖居，而为虎豹宅。
焚山岂不能，爱此千竿碧。
杂兴 其四
顾逢（宋代）

等闲白却少年头，悟得空时总不愁。毕竟生来何所有，只如水上一浮沤。
寿星院寒碧轩
苏轼（宋代）

清风肃肃摇窗扉，窗前修竹一尺围。
纷纷苍雪落夏簟，冉冉绿尺沾人衣。
日高山蝉抱叶响，人静翠羽穿林飞。
道人绝粒对寒碧，为问鹤骨何缘肥。
题心觉元上人观露轩
王逢（元代）

上人吾邻人，趺坐中竺岭。澹然观朝露，月落万籁静。

丰林始如沐，萎萃飒以冷。石床仰嵌窦，馀滴下微影。

世皆汨尘劳，天或示短景。忘言理深诣，收视妙独领。

茂陵和玉屑，有愐鹤知警。云深粥鱼鸣，盂钵躬自整。
秋胡子图
郑思肖（宋代）

郎归犹未到家中，艳语勾春妾面红。叵耐相逢不相识，梅花那肯恋东风。
七夕
吴绡（清代）

星光历历汉悠悠，怅望双星独倚楼。
莫谓人间多别恨，便疑天上有离愁。
梁清谪去谁相伴，子晋归来合公游。
惟有月娥应最妒，一轮风露不胜秋。
星名
辛德源（隋代）

边祲昏高柳，爟火照离宫。明堂发三令，勾陈集五戎。

素扇麾全月，朱旗引半虹。虎落惊氛敛，龙城宿雾通。

击钟张大乐，置酒宴群公。关山无复阻，车书方大同。
白菊三首
史铸（宋代）

我怜贞白重寒芳，小径低丛淡薄妆。
谢女黄昏吟作雪，天然别是一般香。
春宵有感八首
白玉蟾（宋代）

多愁君自尔，不乐我何曾。
西北山如削，明朝约共登。
四年春
白居易（唐代）

柳梢黄嫩草芽新，又入开成第四春。近日放慵多不出，

少年嫌老可相亲。分司吉傅频过舍，致仕崔卿拟卜邻。

时辈推迁年事到，往还多是白头人。
寄临川亲旧十首意到辄书不复次序 其五
吕本中（宋代）

张卿别后且郊居，无复黄公旧酒垆。试问今年有闲暇，亦随书剑入城无。
郑果州相过
王维（唐代）

丽日照残春，初晴草木新。床前磨镜客，树下灌园人。

五马惊穷巷，双童逐老身。中厨办粗饭，当恕阮家贫。
渡头
陆游（宋代）

苍桧丹枫古渡头，小桥横处系孤舟。
范宽只恐今犹在，写出山阴一片秋。
咏酌酒人
高爽（南北朝）

长筵广未同，上客娇难逼。还杯了不顾，回身正颜色。
瀛洲亭咏菊
梁元柱（明代）

昨夜生微凉，晓霜落庭树。何来三径花，饱吸秋光吐。

紫蒂缀明三，黄英濯华露。遍篱玉屑围，匝地金钱布。

幽芳蝶不知，香浅风能度。贞心向日怜，傲骨冲寒怒。

绝类香闺人，肌冷衣裳素。羞逐东墙过，宁教青女妒。

愿结岁寒盟，孤芳期不坠。所嗟桃李姿，徒与春华嫭。
题巨然海野图
米芾（宋代）

江郊海野坡陀阔，林远烟疏淡天末。枰分蓁町暮潮生，星列渔天夜梁活。

关荆大图矜秀拔，取巧施工不真绝。意全万象无不括，维摩老手巨然夺。

桥防忽觉来人物，接䍦肯更图牛羯。

渊渟浪洑开龙阅，汩入瀣翻下鲸吷。楠盘疑是少陵宅，芦深恐有詹何客。

黄尘蔽天归兴浩，时向虚斋一开涤。
渔家傲·窗影修篁摇翠葆
许有壬（元代）

窗影修篁摇翠葆。墙阴幽径连芳草。蓦地雨来荷叶闹。香更好。乱烟浮动红云岛。稚柳千条丝袅袅。柳边宜着兰舟小。世态纷纷何足校。收桂棹。呜呜且和渔家傲。
有客
陆游（宋代）

有客南山至，相携饭野亭。
倾篮鱼白白，出笼菜青青。
米滑溪舂碓，碚浑草塞瓶。
从今同保社，日醉不须醒。
悼玉溪
张九成（宋代）

长年闻老病，终日拥柴门。
冷落田文饭，凄凉北海樽。
功名看似梦，术业付诸孙。
慷慨临终语，精诚彻九阍。
送客
皇甫冉（唐代）

旗鼓军威重，关山客路赊。待封甘度陇，回首不思家。

城下春山路，营中瀚海沙。河源虽万里，音信寄来查。
题文待诏玄墓四景 其四
王世贞（明代）

古塔垂倾老树奇，雾残云泄转多姿。而今始悟寒林色，大是丹青未竟时。
春日杂题三首 其三
李龏（金朝）

手撚蔷薇一凭栏，一年春事欲题难。惊鸿掠尽碧云去，雨匝蘋洲生暮寒。
和子永韵
李洪（宋代）

林樾交阴闹雨鸠，滞留已敝黑貂裘。
却思把钓江湖上，万仞苍崖插碧流。
云溪行
华镇（宋代）

云溪发源自云门，千古流注越山根。城金河玉虽已远，南来波浪长崩奔。

苍崖峭壁三十里，翠烟紫雾笼寒水。往来鸥鹭逐波头，出没鱼龙穿石齿。

清时有客寄扁舟，长啸日来溪上游。缓教霜翮追清曲，漫引轻丝下碧流。

有时醉卧閒双桨，不知船逐樵风上。挹尽千岩晓气清，听我万壑寒泉响。

无端侧耳凤凰鸣，却跨青鸾上玉京。流连丹桂三秋色，辜负寒松半夜声。

十年南北何扰扰，咫尺溪头不成到。几回魂梦似当时，梦觉尚疑云满抱。

今日羁縻江海曲，折腰翻为斗升粟。山头日落见云归，自怪此身何局促。

皂雕万里在一飞，蛟龙未必藉沟池。风月好时心似水，啸歌聊可解人颐。
溪行
方岳（宋代）

烟埋草堂路，雨暗梅花村。
起寻南溪翁，隔此一水浑。
独酌固自佳，业已携山尊。
我醉即翁醉，何必亲与言。
句
蔡任（宋代）

我与斯民同一性，谁言此邑号三阳。
年年至日常为客
晁说之（宋代）

年年至日常为客，只此凄凉似古人。
忍傍寒江望京国，难将旅古与心亲。
天涯谁解观云物，弟辈遥怜面玉宸。
自料明年犹俗驾，南京不到到西秦。
月下望南山一带
徐夜（明代）

南山高几许？生此明月前。山南何所有？终古遂悠然。

远村人家少，日中绝人烟。出村向山路，幽溪屡延缘。

石林当夜朴，泉壑及冬坚。人声下岭陂，一一闻前川。

欲问竟何说，冥对以忘诠。
春贴子词·皇后阁五首
司马光（宋代）

樛木犹藏叶，夭桃未作花。
六宫歌逮下，四海咏宜家。
满庭芳 咏俞绍庵九芝堂
沈禧（元代）

节义名门，簪缨华胄，圣朝旌表昭彰。声誉籍甚，青史注遗芳。积善偏钟余庆，天地报、芝产中堂。人希见，九茎并茁，奕烨绚祥光。应知和气萃，致生嘉瑞，千载永流香。况家传诗礼，名着吴邦。百世箕裘不替，庆源远、支派悠长。君知否，孝诚感格，灵异岂寻常。
添藏经施主水陆升座说偈
释心月（宋代）

大悲心上流出底，呼为切脚若为评。
不知切脚什么字，写不成兮呼不成。
依依稀稀如半月，髣髣髴髴若三星。
分付老昭诸善士，生生世世寿康宁。
和桃源诗序
苏轼（宋代）

世传桃源事，多过其实。考渊明所记，止言先世避秦乱来此，则渔人所见，似是其子孙，非秦人不死者也。 又云杀鸡作食，岂有仙而杀者乎？

旧说南阳有菊水，水甘而芳，居民三十余家，饮其水皆寿，或至百二三十岁。 蜀青城山老人村，有五世孙者。 道极险远，生不识盐醯，而溪中多枸杞，根如龙蛇，饮其水，故寿。 近岁道稍通，渐能致五味，而寿益衰，桃源盖此比也欤。 使武陵太守得至焉，则已化为争夺之场久矣。常意天地间若此者甚众，不独桃源。
桂阳鹿头山寺次壁间韵
吕本中（宋代）

霜风过雨不胜寒，木落重重见远山。风捲沈浮横浦外，鸟飞明灭夕阳间。

赪肩道永方南去，趼足何时得北还。杖屦登临共回首，自怜五泽入荒蛮。
戊子春自岭南奉老母挈家旋闽
许润（清代）

行囊带得岭头春，荔浦珠江过眼频。半世总为天外客，一家今眼故乡人。

回看东粤名山远，好补《南陔》乐事真。莫问田庐在何处，洛阳季子本清贫。
享庙乐辞十八首 其六 登歌乐
佚名（隋代）

太室窅窅，神居宿设。郁鬯惟芬，圭璋惟洁。彝斝应时，龙蒲代用。

藉茅无咎，福禄攸降。端感会事，俨思修礼。齐齐勿勿，俄俄济济。
陇头水二首 其一
王慎中（明代）

奋衿结束事从行，只为边功轻故乡。行到陇头听陇水，一声呜咽一回肠。
同诸子东浦放舟转入西林
李之世（明代）

隔浦望不远，登舟行转深。谁云剩溪水，有路通西林。

山馆遮红叶，人家住绿阴。閒时亦一到，那解此幽寻。
失调名
佚名（宋代）

频歌覆手抛将过，两行人待看回筹。
追呼行
陈师道（宋代）

去年米贱家赐粟，百万官仓不余掬。
青钱随赐费追呼，昔日剜疮今补肉。
今年夏旱秋水生，江淮转粟千里行。
不应远水救近渴，空仓四壁雀不鸣。
似闻为政不为费，两不相伤两相济。
十年敛积用一朝，惊涛破山风动地。
出游
陆游（宋代）

山有篮舆步有舟，放翁身健得闲游。
羊牛点点日将夕，蒲柳萧萧天正秋。
细径僧归云外寺，疏灯人语酒家楼。
归途更爱湖桥月，独倚阑干为小留。
和龚漕二首
吴芾（宋代）

人生笑口苦难开，故事当修戏马台。
已许为君拼一醉，何妨今日且衔杯。
巩县陪祭献懿二后回孝义桥道中作
欧阳修（宋代）

落日汉陵道，初寒惨暮飙。
遥看山口火，暗渡洛川桥。
不见新园树，空闻引葬箫。
林◇栖已定，犹此倦征镳。
谷鸟
张耒（宋代）

谷鸟有和声，杖藜北园路。
悠悠雪委泥，霭霭春浮树。
樱包欲破红，梅葩粉坠素。
幸兹沉疴间，复此赏心遇。
晴阳山气昏，积雨溪光露。
四郊农事起，兴怀田野趣。
寄生树
连文凤（宋代）

嗟哉寄生树，微根不自立。
矗矗栖林壑，森森动原隰。
本非梁栋栖，唯有禽鸟集。
纵逃千斧侵，宁逸寒暑袭。
一朝失所托，早暮不相及。
人生同此寄，百年一呼吸。
湿沫偷呴濡，疏漏强缀葺。
未能与物化，安悟此机入。
吾每欢吾生，忧思继以泣。
托根非其所，举世论以羽。
老枝年岁晚，病叶风雨争。
神山眇何许，青草不可拾。
避暑湖光山色楼（二首）
释良琦（明代）

重重楼户燕穿风，曲曲红桥绿水通。
薄暮钩帘对凉雨，一时秋思在梧桐。
十八滩 其三
顾文渊（清代）

暮帆齐落喧鸣铙，村人堵立林塘坳，利箭在箙弦在弰。

不知何山逐獐鹿，亘天野火烧黄茅。
过钟氏园
屈大均（明代）

竹里行厨小，相留一举觞。越人负鲙美，蛮女蟹羹香。

解带乘春暖，开帘及暮凉。主人棋兴好，移局过飞梁。
访医
陆游（宋代）

衰与病相乘，况复积忧虑，眩昏坐辄瞑，疲弱行欲仆。
今晨访之医，见语疾当去，脉来如泉源，未易测君数。
盛衰当自察，信医固多误。
养气勿动心，生死良细故。
中秋黄池舟中独酌五首 其四
阳枋（宋代）

居家赏月天常雨，远客逢秋月倍明。世事美时难两得，化工好处少双成。

诗如遇兴须重赋，酒若逢辰且再倾。不是衰迟废拘检，良心随寓自忘情。
湖上杂咏 其六
邹浩（宋代）

霜蹄桧楫久途穷，暂喜天时人事同。濯热不须三岛去，高谈落麈自生风。
枫桥晚泊
李龏（金朝）

水阔风高日复斜，鹭鸶缭绕入人家。船头系个松根上，霜叶红于二月花。
句
陈秀才（唐代）

地偏云自起，日暮山更深。
大雨
李之仪（宋代）

向晚云骤合，雨点如车轮。入夜势转暴，对面语不闻。

初疑坤轴裂，渐觉河海翻。倾注恣豪放，沟渎莫吐吞。

平地忽五尺，呼叫均四邻。下堰上辄隙，东塞西遽奔。

一身应百给，坐卧不得申。旦自秉锸刀，彳亍意已昏。

念兹嗷嗷农，拱手过一春。入夏又将半，寸苗无宿根。

祈祷备众伎，杳杳天九阍。饥殍漫狼藉，极目无烟村。

及此滂沛泽，一洗疮痍痕。劳我敢有词，故喜气已温。

置酒会宾客，耕辍翁语孙。尔年非可期，我责亦粗伸。

欲赴固踊跃，感慨扃重门。
浪淘沙·青草湖中万里程
白居易（唐代）

青草湖中万里程，黄梅雨里一人行。愁见滩头夜泊处，风翻暗浪打船声。
王太博自浮梁移蒙州作送之
彭汝砺（宋代）

平时沉伏草莱间，见说昌江治政贤。爱浃羽毛人自畏，诗成金政俗争传。

一麾出守今行矣，万室倾思正惨然。祇恐又膺明诏去，蒙山无计重留连。
重游小岭 其二
何巩道（明代）

半日浮生恋翠微，祇于触目可忘机。凌空鹤去僧无友，渡海云归石有衣。

刍狗烧残泉气热，木稚香阔悟心微。重来此地频增感，流水声声解讽讥。
离曲池憩巾口 其三
李彭（宋代）

物色真成行画图，十年对面不供书。才悭更著李商隐，无复重讥獭祭鱼。
元宫词（一百三首）
朱有燉（明代）

燕子泥香红杏雨，苕花风澹白鸥波。
一年春事闲中过，镜里容颜奈老何。
九日登清水营城
齐之鸾（明代）

朔方三度重阳节，河曲干旌岁岁忙。
鬓发已甘尘路白，菊花犹岁塞垣黄。
中丞疏有回天力，太宰功兼蹜地方。
云外好呼南去雁，系书先为报江乡。
次韵月中闻鹤
张蕴（宋代）

孤影徘徊且月中，流离满贮酒如空。
东皇太一应来下，笑指梅花一信通。
送周六赴濠州户曹二首 其二
张耒（宋代）

从来悟道不由书，觌面相呈已有馀。麈尾花飞终不近，濠梁古鬼解揶揄。
独往
方以智（明代）

同伴都分手，麻鞋独入林。
一年五变姓，十字九椎心。
听惯干戈信，愁因风雨深。
死生容易事，所痛为知音！
笛
张祜（唐代）

紫清人一管，吹在月堂中。雁起雪云夕，龙吟烟水空。

虏尘深汉地，羌思切边风。试弄阳春曲，西园桃已红。
春寒纪异
方回（元代）

今年一何异，人日苦连雨。
甲子复不晴，吾密识诸簿。
烧灯前一复，轰然震雷鼓。
醉卧初未闻，遄骇雪霰舞。
乍暄汗肤烂，倏冻尫脊楼。
造物谑百昌，摩手遽斫斧。
侵寻二月初，野花半吞吐。
严霜甚腊天，挫使颜色沮。
日昏盪黑子，天暗堕黄土。
占谶或未习，灾眚亦可睹。
有客言近县，疠鬼肆虐侮。
槌撞体肢软，{左骨右列}棘喉咽楚。
一家朝团栾，暮辄踣四五。
上丁祭孔庙，儒冠列如堵。
鼻雍背肩缩，咯唾满廊庑。
閒居乏薪炭，畏风紧扃户。
病轻勿略医，芎芷自煎煮。
横纵乱方书，叠重着褐裋。
向来佳气和，藜杖涉园渚。
扫涸詗新泉，搜枯揽幽莽。
融澌跳鲋鲦，润壤泄蛙{上去下黾}。
谓即挈蛮榼，所至品村酤。
此意未获骋，叉戟已见拒。
遥遥莺花饶，惴惴蚕麦腐。
身患能有几，时忧卒难数。
乾坤亦大矣，一喙其何补。
小待春事深，汛墓宴别墅。
李夔州挽章 其二
释居简（宋代）

俭素律豪奢，攻浮复填华。竹枝谣五裤，棠影懋三巴。

硖雨催吟翰，江春酿醉霞。不知舒啸地，谁此岸乌纱。
珠帘卷 春夜
周翼椿（清代）

珠帘卷，嫩凉轻。声声杜宇三更。临罢兰亭闲坐，风传檐马清。

深院花香细细，空阶月影盈盈。最是一庭修竹，添韵事，助诗情。
看花
何元（唐代）

莫怪出门先骤马，暮年常怨看花迟。可怜尽日春山下，似雪如云一万枝。
白莲花
释惠日（宋代）

神物何由测，芬陀陆地兴。
素芳呈玉雪，梵刹笔丘陵。
换额从偏霸，县碑自老僧。
扎勤勤来者，期使续千灯。
和明上人见赠
王铚（宋代）

西湖梅蕊暗香浮，锡杖凌空过沃洲。
后会重寻人更老，颓光不沃水争流。
夕阳天际青山出，暝色烟中白鸟留。
此境只曾支遁赏，剡溪今始得汤休。
浮邱八景 其四 大雅堂
黄志尹（明代）

大雅久不作，正声今在兹。虞廷赓歌日，山斗起遐思。
别荆州诸友
吕殊（宋代）

荆州三度别，此别犹酸冷。
蒹葭逐岸靡，烟雨隔林迥。
去棹行且留，离觞醉还醒。
缅怀荆州士，秸立霜毛整。
爽信何由人，班班纷脱颖。
况是清俊流，魁然挈裘领。
相逢名教乐，殊忘旧机境。
草木臭味同，何庸绝畦町。
虎豹识避就，宁忍覆陷阱。
人情不尽远，颇谅心耿耿。
眼底绝荆榛，夙生独何幸。
时恨多旷违，赧容多而颈。
分袂复自兹，深渊惜断绠。
断绠无续期，分袂有时并。
但原各自珍，时当动深省。
一篑会成山，九仞犹弃井。
要令百炼金，清莹无留矿。
大哉乾坤内，吾道相与命。
调盛紫云即用赠玉卿原韵三首 其一
殷葆诚（清代）

滟滟晴光透画屏，高唐好梦睡初醒。含情欲语偏羞涩，悄唤檀郎侧耳听。
春
佚名（宋代）

点点残红缬燕泥，画堂春暖日初迟。
绿杨影里莺声碎，正是南窗梦觉时。
题识山堂
曾极（宋代）

抉开云气从天末，唤得炉峰入坐閒。
似见二林春霭霭，殊闻三叠水潺潺。
村夜
允禧（清代）

旅舍灯犹在，村人语渐稀。山兼寒月静，叶带暗霜飞。

厩马啮槽枥，邻鸡唱翠微。烟霞惹残梦，幽思满柴扉。
采桑子 出家人道（原调误作卜算子兹据律改
马钰（金朝）

扶风全道名通一，道号无忧。见画骷髅。猛烈收心事事休。四旬有六霜侵鬓，拂袖云游。休要刚留。譬似无常限到头。
金殿乐慢
佚名（宋代）

驾紫鸾軿。乘风缥缈游仙。红霓蘸影，近瑶池、鹤戏芝田。临蕙圃、饮琼泉。上萧台、遥瞻九天。对真人蕊书亲授，已向南宫住长年。
临江仙
许庭（唐代）

不见随河堤上柳，绿阴流水依依。龙舟东下疾于飞。千条万叶，浓翠染旌旗。记得当年春去也，锦帆不见西归。故抛轻絮点人衣。如将亡国恨，说与路人知。
夜何长三叠寄周参政伯温邬佥院本初 其二
王逢（元代）

夜何长，日苦短，夜长复寒日不暖。苍梧九疑云思远，惊鸿乱落夫差苑。

汉家骑尉双龙苍，酒酣起舞隘八荒。疾风吹沙百草霜，玉釭朱火青凝光。

夜何长，帝车高转天中央。
宿东林寺题愿公院
杜荀鹤（唐代）

古寺沈沈僧未眠，支颐将客说闲缘。一溪月色非尘世，

满洞松声似雨天。檐底水涵抄律烛，窗间风引煮茶烟。

无由住得吟相伴，心系青云十五年。
近无西耗（一作李敬方诗）
李宣远（唐代）

远戎兵压境，迁客泪横襟。烽堠惊秦塞，囚居困越吟。

自怜牛马走，未识犬羊心。一月无消息，西看日又沉。
送莫公远还杭
黎民表（明代）

木落长安归兴浓，敝裘羸马怯相逢。梅花欲发孤山寺，云气长过三竺峰。

诗卷行吟江上月，萝衣将挂涧边松。五湖何处堪招隐，石上先题异客纵。
穹窿森长老请赞
释普度（宋代）

渠侬面目，画则不似。
只因伎俩全无，重负杨岐担子。
棒喝机前，全谁敢拟。
横抛掷破沙盆，通玄峰顶清风起。
腊旦大雪运使何同叔送羊羔酒拙诗为谢
周必大（宋代）

未雪兵厨已击鲜，雪中从事到尊前。
浅斟未办销金帐，快泻聊凭药玉船。
醉梦免教园踏菜，富儿休诧馔罗膻。
烂头自合侯关内，何必移封向酒泉。
盱眙山馆
苏志皋（明代）

山馆雨初歇，村园菜正肥。
摘花引寒蝶，冉冉过篱飞。
送子晦宰南安 其三
林希逸（宋代）

紫帽山前墨绶新，此行一喜异于人。公车荐口多诸老，便邑怡于奉二亲。

伯氏横经如共室，吾儿学制不为邻。书邮见说无三舍，细大相规莫厌贫。
偈颂三十八首 其二
释如净（宋代）

黄金殿上一转语，烜赫红轮照万方。草木丛林成正觉，砖头瓦砾放毫光。
赠新住灵岩长老
刘概（宋代）

岑崟千嶂插青霄，殿阁峥嵘霁霭交。已化灵蛇留径迹，双飞白鹤上云巢。

万家香火春迎社，一派泉声夜涤庖。投锡此来当有意，独存秘宇在岩坳。
孙仲文奉亲图
凌云翰（元代）

敬亭山远白云层，如此高堂岂易升。举足不能忘父母，介眉犹可及宾朋。

夏萱傍砌欣同赏，春酒盈觞忆自称。锡类极知谁考叔，夜窗看画重挑灯。
寄梁佾兄弟
赵嘏（唐代）

桃李春多翠影重，竹楼当月夜无风。

荀家兄弟来还去，独倚栏干花露中。
蠲上人求颂
释子淳（宋代）

一九逢春信，梅花破雪开。
个中如会得，千里不空来。
悔少作
方回（元代）

崛强轮囷谓绝奇，刮摩剔抉更多疑。
彭门峻步勤除道，栗里高风晚得师。
乃后容赊十年死，定应全废一生诗。
根柯直待如铜石，始是参天溜雨时。
题西坡屷心亭
徐经孙（宋代）

翛然古木湛然池，乐意相关自造微。庄子非鱼真实问，海翁狎造本忘机。

樽中有酒逢人酌，琴上无弦信手挥。秃尽剡藤吟不就，妙哉川泳与云飞。
寄武昌簿孙彦常
孔武仲（宋代）

羁旅悠悠岁月残，胜游无复似西山。
从容把酒来天上，滴沥呜泉满坐间。
醉思随风飘碧落，离襟和月堕荒湾。
遥应蜡屐频登览，簿领无忧多书闲。
扈从幸韦嗣立山庄应制
张说（唐代）

寒灰飞玉琯，汤井驻金舆。既得方明相，还寻大隗居。

悬泉珠贯下，列帐锦屏舒。骑远林逾密，笳繁谷自虚。

门旗堑复磴，殿幕裹通渠。舞凤迎公主，雕龙赋婕妤。

地幽天赏洽，酒乐御筵初。菲才叨侍从，连藻愧应徐。
湘寇
曾巩（宋代）

衡湘有寇未诛剪，杀气凛凛围江浔。
北兵居南匪便习，若以大江乘高岑。
伧人操兵快如鹘，千百其旅巢深林。
超突溪崖出又伏，势变不易施戈镡。
能者张弓入城郭，连邑累镇遭驱侵。
群党争夸杀吏士，白骨弃野谁棺衾。
貔貅数万直何用，月费空已逾千金。
楚为贫乡乃其素，应此调发宁能禁。
捷如马援不得志，强曳两足登嵚崟乌蚁睢盱倚岩险，
此虏难胜端非今。较然大体著方册，
唯用守长怀其心。祝良张侨乃真选，
李瑑道古徒为擒。呜呼庙堂不慎择，
彼士龊龊何能任。大中咸通乃商鉴，
养以岁月其忧深。愿书此语致太史，
献之以补丹扆箴。
观音赞二首
释祖钦（宋代）

以耳返观，夜涛传别谷之声。
以眼返听，甘露散垂杨之碧。
所返既忘，观听亦寂。
夫是之谓救苦慈悲愿力。
舟中无事戏拟古乐府杂体遗意十八首 其一 相逢行
邓云霄（明代）

客从东北来，皮裘类燕朔。紫髯环碧眼，英风何磊落。

笑出吴钩光照人，更怀七首欲投秦。相逢下马饮君酒，跪赠平生一片心。
蓉湖春泛
王元铸（清代）

小金山寺露芸窗，隐约花枝照画艭。湖上鸳鸯三十六，夕阳影里尽成双。
江涨
杜甫（唐代）

江涨柴门外，儿童报急流。下床高数尺，倚杖没中洲。

细动迎风燕，轻摇逐浪鸥。渔人萦小楫，容易拔船头。
十月向尽刘五聚卿贻晚菊数种
郑孝胥（清代）

爱好休嗟晚，微言欲辨韩。能留孤兴在，正耐此时看。

秋气关人事，霜丛耿岁寒。刘郎应解意，冷淡自成欢。
汴上晚泊
吴融（唐代）

亭上风犹急，桥边月已斜。柳寒难吐絮，浪浊不成花。

岐路春三月，园林海一涯。萧然正无寐，夜橹莫咿哑。
翠微峰
汪文柏（清代）

肩舆望翠微，缥缈如灵鹫。云端出一头，俯领众峰秀。

缓步从山腰，身轻一筇瘦。林峦曲折移，青紫频舒皱。

香多不辨花，韵细知鸣溜。怪石脱云胎，杰阁依山构。

心清圣感僧，晏坐松林茂。宫阙在东南，疏甍成彩绣。

壮哉九重深，宛转千门透。日丽远烟清，气澄新雨后。

可怜大道间，马寸人如豆。
忆旧游（雨中海棠）
彭泰翁（宋代）

玉环扶浅醉，翠袖笼寒，香汗初融。昨夜残妆在，最难胜珠络，都沁铅红。朝云低护深约，蜂蝶不知踪。奈燕子情多，斜飞轻触，泪洒羞容。重逢。记前度，解翦烛调笙，踏月鸣骢。风入人间远，待尘缘洗尽，飞佩凌空。丁宁为我留住，携酒寿东风。便花谱重修，高堂再赋疑梦中。
江南旅情
祖咏（唐代）

楚山不可极，归路但萧条。
海色晴看雨，江声夜听潮。
剑留南斗近，书寄北风遥。
为报空潭橘，无媒寄洛桥。
春日
洪亮吉（清代）

白日看云坐小斋，闲无一事入幽怀。林禽告我春无恙，小树依人影亦佳。

病酒心情愁柏叶，看花消息到芒鞋。离居一倍风光好，闲煞城南十字街。
三月八日百五节林敬舆携酒约盛元仁戴帅初方
方回（元代）

湖山春色已如斯，城市原来了不知。
百五韶华全似画，二三名胜总能诗。
忽惊我辈相携处，谁识吾人始到时。
五十四年前弱冠，设盆犹忆唱闽词。
即事
刘体仁（明代）

西湖小阁多延月，好友同舟半是僧。寄语江南老桑苎，秋山紫蕨忆行縢。
李钧寿花堂〈并叙〉
苏辙（宋代）

尚书郎晋陵李公，秉性直而和，少従道士得养生法，未五十，去嗜欲，老而不衰，为南都通守。
其西堂北牖下，池生菖蒲，开花三四，芬馥可爱。
以书占之曰：“此寿考之祥也。
”因名其堂曰“寿花”，而余为作诗记之。
石上菖蒲十二节，仙人服之好颜色。
根如蟠龙不可得，叶中开花谁复识。
夫子自少读道书，年未五十嗜欲除。
河流通天非辘轳，下入金鼎融为珠。
一醉斗酒心自如，鬼物窥觇惊睢盱。
菖蒲花开寿之符，白发变黑颜如朱。
它年三茆访君庐，拍手笑我言不虚。
句
沈宁（唐代）

黄纸远承新诏命，青袍遥谢旧山峰。
山水便面为柳道传作
张雨（元代）

箧笥秋非远，尘埃暑实烦。遂游千里目，稍待一凉恩。

僧阁依旁岭，渔梁跨别村。谁能从象外，试觅武陵源。
菩萨蛮（木樨）
朱淑真（宋代）

也无梅柳新标格。也无桃李妖娆色。一味恼人香。群花争敢当。

情知天上种。飘落深岩洞。不管月宫寒。将枝比并看。
西湖重午作
赵汝回（宋代）

高诵招魂招屈平，只应沉恨隔浮萍。
著骚直以尸为谏，亡楚如何醉不醒。
像虎空悬殊青艾束，辟兵难望彩丝灵。
灵凭君一激沅湘水，净洗中原血铠腥。
西江月（和张文伯腊日席上）
王之道（宋代）

北陆藏冰欲竟，东风解冻非遥。一时芳意巧相撩。入眼绿娇红小。

柳色轻摇弱线，梅英纷缀枯梢。觥筹醉里赖君饶。归去斜阳尚早。
乔节妇宗大希大祖母也 其二
庄昶（明代）

未亡人却与谁同，垢面如灰两鬓蓬。老泪吞声空白日，落花已死在泥中。

此心百折终难改，世事浮云总一空。万古纲常交妇女，不胜搔首更东风。
久雨二首 其一
刘敞（宋代）

江雨黄梅实，湖云起蛰龙。寒生夜床簟，声绝暮山钟。

药裹添新粉，书编坼旧缝。虽知恨卑湿，凉夜尚吾容。
垂拱殿赐对蒙恩入省
李复（宋代）

黼座亲瞻咫尺威，恭承天语慰衰迟。
锦书殿陛初传赐，白发郎潜且漫为。
九日重分番直夜，六参便赴早期时。
自知麋鹿难驯习，深愧鵷鸾接羽仪。
题董邦达山水幅
弘历（清代）

不经意想饶神契，尽得风流远俗缘。湿润重重山蔚秀，浓青霭霭树生烟。

构将野阁堪凭槛，汇得平湖合放船。兴到题诗乍回忆，小成离别动经年。
悼仞千壁西堂
释函是（明代）

昔辞雷岫独踌躇，再别丹山意倍孤。庆喜堂虚人去后，钵昙花倍雁行殊。

七年行径空芳草，此日云山有鹧鸪。老我鸾溪成底事，不堪吾道日芳芜。
沈仲英春风啜茗图
薛镛（清代）

料峭春风二月寒，雨前争取试龙团。清泉涪火储供奉，已过金源七品官。
扇子诗
李石（宋代）

芙蓉香泛白苹洲，杨柳吹花玉雪浮。
且喜两边无一事，五更鼓角月当楼。
锦堂春·坠髻慵梳
柳永（宋代）

坠髻慵梳，愁蛾懒画，心绪是事阑珊。觉新来憔悴，金缕衣宽。认得这疏狂意下，向人诮譬如闲。把芳容整顿，恁地轻孤，争忍心安。
依前过了旧约，甚当初赚我，偷翦云鬟。几时得归来，香阁深关。待伊要、尤云殢雨，缠绣衾、不与同欢。侭更深、款款问伊，今后敢更无端。
读留侯传有感
李纲（宋代）

秦人失鹿解其纽，群雄竞逐死谁手。天方注意隆准公，故使留侯作宾友。

圯上老人亲授书，言从志合真其偶。捕取项籍如婴儿，指麾诸将犹猎狗。

运筹决胜帷幄中，楚汉存亡良已久。谁言刘季田舍翁，秪听人言本无有。

但能信用子房谋，何妨抱持戚姬日饮酒。
老病
周霆震（元代）

丧乱交游尽，艰难老病深。寥寥平世策，落落古人心。

夕照惊岐路，晨霜忆故林。折腰宁五斗，敝帚或千金。
皇后庙十五首 其六 孝章皇后室用《懿安》。
郊庙朝会歌辞（宋代）

猗那淑圣，象应资生。配天作合，与日齐明。椒宫垂范，彤史扬名。

聿修毖祀，永奉粢盛。
栖真纪胜赠立公二首
金履祥（宋代）

閒闯秋高强入山，栖真胜地极高寒。
契泉水下人间去，灵洞云从天半看。
丽泽先生留姓字，颍滨元子蜕衣冠。
典刑尚在山深处，为宿心香不敢灌。
宫词 其三十五
花蕊夫人徐氏（唐代）

细风攲叶撼宫梧，早怯秋寒著绣繻。玉宇无人双燕去，一弯新月上金枢。
妙相寺方丈
徐锐（宋代）

脚力无穷为好山，直须勾引到禅关。
柳堤雪后摇金缕，竹径风前弄翠环。
宦业始知红叶落，清游终羡白云闲。
此来不见文殊面，多谢岩花慰我颜。
志事
薛季宣（宋代）

我生之辰，六月甲戌。师伯清尘，羲和纳日。粤有氛祲，南自筚门。

羲囷扶疏，英如白云。高减储胥，来循轨道。面阻清池，岐分缭绕。

玦如堤立，不即我庭。直建千房，视左为荣。载明载灭，载高载卑。

甲夜筹三，侵寻以微。外户如之何，秋空澄霁。庭内如之何，静无纤曀。

我门我籞，岂伊异人。何吉何凶，祥谶谁询。发书占之，日音受徵。

公正司辰，廉贞变起。时维宽大，斗建移申。律中参阳，干庚岁寅。

庚刑甲禄，三合离乡。王墓加临，金刚火强。白维王气，金方火死。

从革之占，庶乎近止。我非瞽史，讵易谈天。祸福由人，无论未然。

眷言常度，时曰休祥。尚疑白眚，为沴为殃。皇天降异，岂缘微物。

霆击飞霜，其何能忽。我顾休明，阙然腼汗。可无大戾，天为谪见。

妖星垂象，尚克陨之。酒血红杯，亦既泯之。卬绾阴诛，尚容改悔。

变见之来，庶无大罪。皇天降威，谓我修省。夕之朝之，敢忘申儆。

战战兢兢，念此天变。蔚炳如之何，无思革面。
续南有樛木
曾丰（宋代）

危道我了，妙门我入。
有谓我为兮不才之物。
西地锦
周紫芝（宋代）

雨细欲收还滴。满一庭秋色。阑干独倚，无人共说，这些愁寂。

手干玉郎书迹。怎不教人忆。看看又是黄昏也，敛眉峰轻碧。
六咏诗
憨山大师（明代）

心金翅鸟命终，骨肉尽消散。
唯有心不化，圆明光灿烂。
龙王取为珠，照破诸黑暗。
转轮得如意，能救一切难。
如何在人中，日用而不见？无
常法性本无常，亦不堕诸数。
譬彼空中云，当体即常住。
圣凡皆过客，去来无二路。
是生不是生，非新亦非故。
智眼明见人，此外何所慕。
苦梦入大火聚，怕怖多慞惶。
正当苦恼时，滴水便清凉。
水尽火复然，念慕何慨慷。
及至醒眼观，向者谁悲伤？空须弥横太虚，大地浮香海。
六尘蔽性天，四大遍法界。
劫火洞然时，此个坏不坏。
何必待烧尽，然后无障碍。
无我一水作众味，酸咸苦辣具。
以本淡然故，而能成众事。
若实不随者，安肯随他去。
唯有不随者，谁能识此趣。
生死生死不流转，流转非生死。
若实不流转，生死无穷已。
谛观流转性，流转当下止。
不见流转心，是真出生死。
新婚别
唐秩（明代）

人情浓交始，况两俱少年。席同七尺躯，卺合百年缘。

尊嫜景临暮，双双坐堂前。看我两人拜，一笑开春筵。

一生无契阔，誓如金石坚。岂知命途舛，兵火三更颠。

见我颜色好，黑索苦相牵。一步一下锤，迫我度山巅。

丈夫不忍舍，弃死走山缠。又怕刀鎗凶，远号尽一言。

此情难话了，瞑瞑东方天。满目太平世，干戈何惨然。

人生情难制，矧乃并头莲。本是天生合，今为人事迁。

此身虽去去，心内苦邅邅。若得数年好，此念亦少捐。

不惜为君死，痴图后会还。半璧初生月，何夜重团圆。
和子由记园中草木十一首 其四
苏轼（宋代）

萱草虽微花，孤秀能自拔。亭亭乱叶中，一一劳心插。

牵牛独何乱，诘曲自芽蘖。走寻荆与榛，如有夙昔约。

南斋读书处，乱翠晓如泼。偏工贮秋雨，岁岁坏篱落。
草檄答南蛮有咏
胡曾（唐代）

辞天出塞阵云空，雾卷霞开万里通。亲受虎符安宇宙，

誓将龙剑定英雄。残霜敢冒高悬日，秋叶争禁大段风。

为报南蛮须屏迹，不同蜀将武侯功。
次韵和梁才甫上元诗二首 其二
王安中（宋代）

陈桥陪乘五人同，剑铗休弹礼过丰。骥足争先长策下，蛇脂乾过旧山中。

敢将野句酬明月，但记宸章起大风。默对短檠悲晼晚，绨袍恩重报全空。
僦舍
方岳（宋代）

僦舍真如百漏船，一番风雨一骚然。
从头避席遍迁坐，并手移书已绝编。
叹息敢为三宿恋，支吾那得一囊钱。
世间事更多如屋，聊复因循过目前。
州厅设醮即事
仇远（元代）

去岁今朝六月六，暮雨倾盆风拔木。
今岁公宇醮祈晴，昼日当拔生暑溽。
羽士宣词官吏拜，灯烛荧煌香馥郁。
须臾黑云西北来，如盖如轮覆厅屋。
电驱霹雳掣金蛇，檐溜奔腾泻银竹。
帏屏掀开旛幢飞，卷尽香灰吹灭烛。
天威震怒莫敢喘，谢罪怔营虞褻渎。
少焉雨止凉飕飕，天气如秋失中伏。
四郊大田多黍苗，一片潇湘接湖洑。
村夫中庭涕泗下，归闻野老吞声哭。
只恐戢戢生鱼头，何止广文饭不足。
天心仁爱子勿忧，府公移文行振粟。
古言大雨不为灾，云雨须臾手翻覆。
和上官彦衡斋祠 其二
彭汝砺（宋代）

五更欲踏月明还，去意迟留马亦班。栋宇参差天左界，綖旒隐约殿中间。

简编雅有多闻富，杖履清无一事关。俗状情知烦爱惜，更容栖息道家山。
登天绘阁
王申伯（清代）

放眼青霄外，披襟碧浪间。云间争入座，波动欲移山。

朝爽凭开牖，秋声静掩关。望中烟几点，佳处好跻攀。
减字木兰花（仙吕调）
柳永（宋代）

花心柳眼。郎似游丝常惹绊。慵困谁怜。绣线金针不喜穿。

深房密宴。争向好天多聚散。绿锁窗前。几日春愁废管弦。
抛球乐·尽日登高白玉杯
冯延巳（五代）

尽日登高白玉杯，
红楼人散独盘桓。
一钩冷露县珠箔，
满面西风凭玉阑。
归去须沉醉，
小院新池月乍寒。
送衲子游方
王恭（明代）

乞食向人烟，心閒处处禅。浮杯江上月，浣衲涧中泉。

蜀道峨眉远，庐山瀑布悬。孤云自飞去，谁得扣玄玄。
又和十二月二十九日思封道中
韦骧（宋代）

巴山险阻备尝之，笑读豪篇似抵巇。况是岁华垂尽日，却为贤者独劳时。

寒多未放泉声活，春近先从柳眼知。早晚星轺趣回辔，东园共醉小枝枝。
圆相观音菩萨瑞像颂
释彦泯（宋代）

妙觉慈生主，身云莹碧霞。
光轮停夜月，璎珞缀千花。
无车脸心普，分形应类差。
圆通斯第一，名号遍恒沙。
处处传消息，头头感叹嗟。
和风飞语燕，斜日噪寒鸦。
昂首清尘眼，称名断苦芽。
谤观圆满相，砧杵落谁家。
题徐湘波俨然屋
萧中素（清代）

杜曲桑麻旧隐沦，草堂深掩落花津。平桥古树浮村午，宿雨荒烟故国春。

一榻久县频岁月，十年高蹈隔风尘。吾侪拟泛仙源棹，携手殷勤说避秦。
初冬
陆游（宋代）

初冬常忆宴梁州，百炬如椽满画楼。
三十七年犹未死，茅檐霜冷一灯幽。
朝云集句诗七言律诗 其六
孙蕡（明代）

身前身后事茫茫，恼断苏州刺史肠。猿带玉环归后洞，君骑白马傍垂杨。

鹤群长绕三株树，花气浑如百和香。惭愧情人远相访，为郎憔悴却羞郎。
菩萨蛮
苏轼（宋代）

天怜豪俊腰金晚。故教月向松江满。清景为淹留。从君都占秋。

身闲惟有酒。试问清游首。帝梦已遥思。匆匆归去时。
登清音堂
喻良能（宋代）

洲以檀槽旧得名，风来草木自成声。
青衫司马令人恨，只作浔阳送客行。
左一青仲孚姚姬传见过夜话用欧阳永叔与梅圣俞会饮诗韵
马濂（清代）

荒径扶疏夏木长，闭门寂寞思清谈。剥啄忽闻故人至，一室斗清容二三。

篝镫促席无宾主，不觉夜雨飘廉纤。忆昨分张滞京国，尺书千里开云缄。

笑我征人尘土堁，岂如高咏云霞酣。于今会合在乡县，豪俊况复数子兼。

一青掉舌肆奇伟，谈天上欲穷钩钤。姬传嗜古不尼古，菁英榛莽从夷芟。

仲孚深沈守元默，往往雄辩当之惭。惟余因循不树立，十年潦倒空青衫。

诸君铿锵廊庙器，和声努力追韶咸。人生有志岂无用，扶摇弹指看图南。
行者智江归庐山乞颂
释心月（宋代）

庭前荒草正萋萋，却忆丹霞划去时。
莲社峰高相见了，回来却把圣僧骑。
如梦令·九九明词要正
王哲（金朝）

九九明词要正。修整亘初元性。须是返阳阴，决作清吟雅咏。贤圣。贤圣。容许陈如梦令。
失马次张畴斋学士韵
陈宜甫（元代）

想因贪草去，杳莫听嘶鸣。失岂不为福，无之何以行。

雪深空有迹，鞍在未忘情。只合在驴背，吟诗兴转清。
吴太博遗柑子
梅尧臣（宋代）

太学先生欺绿橘，吴兴才士与黄柑。
黄柑似日胜崖蜜，带叶初擎翠竹篮。
还料楚王曾未识，徒将萍实托江南。
题钓雪图
赵蕃（宋代）

沙鸥故飞飞，湖雁更历历。
顾我亦忘机，相看同一适。
登海螺岩谒澹归禅师塔
成鹫（清代）

孤峰巨石如巨屋，雨脚云头互翻覆。海螺脱壳还太虚，五丁凿破混沌腹。

何人窣堵居中间，澹公白骨归空山。天荒地老陵谷变，一道灵光长自閒。

忆昔崧台侍欢宴，耳边闻有金台谏。手持白简批龙鳞，相公击出文华殿。

殿前贵人侧目看，大臣小臣心胆寒。直道难容柳下惠，赤心剖出生比干。

一朝弓剑随龙去，天子蒙尘臣谪戍。舍身许作寺家奴，孔孟伊周留不住。

雷峰老人双眼明，杀人活人不转睛。浩气销磨客气死，长老峰头笑一声。

笑声落在黄金地，山魈木客争回避。十方龙象一齐来，百万人天纷布施。

山前山后天雨花，苍松翠柏浑一家。老人入山鼓掌笑，此地不愧名丹霞。

顽石点头不解语，澹公领话频频举。感激雄州陆大夫，两人合作一枝柱。

宾中有主主中宾，卸担何曾见一人。平湖路上翻跟斗，螺峰归去密藏身。

藏身何处无踪迹，寻师记得三生石。绝顶浮图舍利辉，帝珠交映千山色。

澹公澹公将无同，相随去也空合空。石龛紧闭未岑寂，隔江更有天然翁。
绝句十首 其八
郑思肖（宋代）

騣笠毡靴搭护衣，金牌骏马走如飞。十三门里秋光冷，谁梦朝天喝道归。
卜算子（河南送妓移居河西）
汪元量（宋代）

我向河南来，伊向河西去。客里相逢只片时，无计留伊住。

去住总由伊，莫把眉头聚。安得并州快剪刀，割断相思路。
元夕卜油溪故事
魏了翁（宋代）

满目忧端膏火煎，聊将膏卜验新年。
只祈五色云瑞世，不原蚩尤旗亘天。
丙申秋八月过渔溪驿驿旧有梅数株尝题诗记今无有也二首 其一
蔡襄（宋代）

曾把早梅枝，思君在别离。别离虽云远，万里有还期。

树枯根已拨，人去复何之。故馆动秋色，云物藏寒曦。

清香不可闻，衰草空繁滋。一夜平阶雨，辗转良自知。
题陈生学达观堂二首
刘克庄（宋代）

华堂需被记，老笔岂能工。
尺鷃}飞篱下，醯鸡舞甕中。
形骸均土木，利欲等苓通。
独学知闻少，烦君为击蒙。
次韵和原甫登禅智寺上方院二首 其二
刘攽（宋代）

夫子信与点，赐也敢望回。遥知成春服，复此登春台。

一水近清浅，众峰远崔嵬。林端白云暝，竹下清风来。

谷深莺徐啭，川迥雁仍哀。宾至赋乐胥，觞行咏康哉。

词锋与醉墨，馀响若底颓。何以喻珍奇，繁露将玉杯。
高峣雨中闷坐以果实散诸村童因忆儿辈
杨慎（明代）

不为全生狎楚童，自缘嬉戏感衰翁。昨霄梦里分明见，让枣推梨在眼中。
赵瑾伯户部病疟经月就谂所苦辄投百有五言煮三升酒朗吟数四当知其效也
孙德祖（清代）

痴蟆腹葬老蟾魄，青磷乱飞沙草黑。四更漏断万籁寂，何物幺䯢吹紫笛。

若有人兮髯植戟。高撷绿袍岸赤帻。喑呜叱咤摧霹雳，当头一喝鬼脚踣。

纹苇为索穿鬼脊，截蒲作剑裂鬼革。横磨狼牙泰山石，瘿臂兽爪嚼狼藉。

𣧻胔投畀豺虎食，旋挽海水洗天幂，二百八十晴峰碧。
句
温庭筠（唐代）

春水碧于天，画船听雨眠。（见《优古堂诗话》）

绿树绕村含细雨，寒潮背郭卷平沙。（《送人》，

见《诗人玉屑》）
咏二十四气诗·春分二月中
元稹（唐代）

二气莫交争，春分雨处行。
雨来看电影，云过听雷声。
山色连天碧，林花向日明。
梁间玄鸟语，欲似解人情。
句
高似孙（宋代）

砚八百年今懒进，蟹一尺大何能烹。
赠刘景明来访
杨万里（宋代）

研席相从昔少年，白头谁信两苍然。
来从八桂三湘外，忆折双松十载前。
告我明朝还又别，对床终夕不成眠。
交游存没休休说，且为梅花釂玉舡。
秋杪集南园
区怀年（明代）

风格励吾曹，高鶱听海涛。晚帆□斗笠，秋色澹亭皋。

地以名流重，觞从韵事豪。入秋兴仰止，蓬鬓欲萧骚。
凌波仙子
黄仲昭（明代）

拍天秋水浩无涯，尘袜凌波任溯洄。安得微躯轻似许，同过弱水看蓬莱。
辛未中元记梦梦与一僧谈世事良久问答中有凡
王迈（宋代）

蘧蘧一梦中，了了三生意。
法界如许宽，此生亦特寄。
谁言玉局仙，元本是法器。
不解自磨礲，因人亦成事。
强颜游人间，聊作逢场戏。
山色溪声中，略得些滋味。
杨柳枝二首 其一
万树（清代）

不合临池起画楼。断烟疏雨叶飕飕。谁能数得垂杨叶，一叶垂杨一点愁。
和乐天梦亡友刘太白同游二首
元稹（唐代）

君诗昨日到通州，万里知君一梦刘。

闲坐思量小来事，只应元梦梦中游。

老来东郡复西州，行处生尘为丧刘。

纵使刘君魂魄在，也应至死不同游。
方仞庵陶兰亭二比部邀游栖霞寺
于慎行（明代）

禅宫遥对石城开，上客邀欢载酒来。霞散千岩成佛土，天开双峡锁香台。

齐梁文物馀残刹，吴楚云山映举杯。正自登临多感慨，秋声萧瑟若为裁。
和左司元郎中秋居十首
张籍（唐代）

选得闲坊住，秋来草树肥。风前卷筒簟，雨里脱荷衣。

野客留方卷，山童取药归。非因入朝省，过此出门稀。

有地唯栽竹，无池亦养鹅。学书求墨迹，酿酒爱朝和。

古镜铭文浅，神方谜语多。居贫闲自乐，豪客莫相过。

闲来松菊地，未省有埃尘。直卷多将药，朝回不访人。

见僧收酒器，迎客换纱巾。更恐登清要，难成自在身。

自知清静好，不要问时豪。就石安琴枕，穿松压酒槽。

山晴因月甚，诗语入秋高。身外无馀事，唯应笔砚劳。

闲堂新扫洒，称是早秋天。书客多呈帖，琴僧与合弦。

莎台乘晚上，竹院就凉眠。终日无忙事，还应似得仙。

醉倚斑藤杖，闲眠瘿木床。案头行气诀，炉里降真香。

尚俭经营少，居闲意思长。秋茶莫夜饮，新自作松浆。

每忆旧山居，新教上墨图。晚花回地种，好酒问人沽。

夜后开朝簿，申前发省符。为郎凡几岁，已见白髭须。

菊地才通履，茶房不垒阶。凭医看蜀药，寄信觅吴鞋。

尽得仙家法，多随道客斋。本无荣辱意，不是学安排。

林下无拘束，闲行放性灵。好时开药灶，高处置琴亭。

更撰居山记，唯寻相鹤经。初当授衣假，无吏挽门铃。

客散高斋晚，东园景象偏。晴明犹有蝶，凉冷渐无蝉。

藤折霜来子，蜗行雨后涎。新诗才上卷，已得满城传。
食薏苡仁饭索萧子豫少参和韵
朱诚泳（明代）

伊耆知己入图经，佳实如珠性亦灵。绮席芬芳轻黍稷，青囊错落间参苓。

伏波老子曾招谤，吏部先生爱著铭。岂但充肠堪作膳，扶危还许制颓龄。
山居四适 焚香
李纲（宋代）

假榻禅房夜寂然，瓦炉石饼爇龙涎。霏微缥缈根尘际，吸引方知鼻观圆。
奔亡道中五首
李白（唐代）

苏武天山上，田横海岛边。
万重关塞断，何日是归年？

亭伯去安在？李陵降未归。
愁容变海色，短服改胡衣。

谈笑三军却，交游七贵疏。
仍留一只箭，未射鲁连书。

函谷如玉关，几时可生还？
洛川为易水，嵩岳是燕山。
俗变羌胡语，人多沙塞颜。
申包惟恸哭，七日鬓毛斑。

淼淼望湖水，青青芦叶齐。
归心落何处，日没大江西。
歇马傍春草，欲行远道迷。
谁忍子规鸟，连声向我啼。
太上皇帝合端午帖子词
汪应辰（宋代）

水殿风来细，槐庭日度迟。
对心无外累，动息自随时。
论语绝句一百首
张九成（宋代）

狂狷虽云执一偏，一偏所执尚能坚。
不然欲与中行士，往往其中亦未全。
不解算 其二
陈普（宋代）

算来未必得卢枭，不算其如四壁萧。大道广居天与伍，肯将前箸乱箪瓢。
早登太行山中言志
李隆基（唐代）

清跸度河阳，凝笳上太行。火龙明鸟道，铁骑绕羊肠。

白雾埋阴壑，丹霞助晓光。涧泉含宿冻，山木带馀霜。

野老茅为屋，樵人薜作裳。宣风问耆艾，敦俗劝耕桑。

凉德惭先哲，徽猷慕昔皇。不因今展义，何以冒垂堂。
长安有狭斜行二首
曹勋（宋代）

长安有狭斜，劣劣通香毂。
道逢二少童，问君住何曲。
我家本神京，住近濯龙北。
长子爵执圭，次子为相国。
小生无高位，校讐在天禄。
三子俱下来，游人住行足。
三子俱入门，金紫照华屋。
三子俱升堂，戏彩弄丝竹。
大妇缝罗襦，中妇裁冰縠。
小妇调鸣筝，切切声相续。
丈人幸安坐，置酒奏新曲。
南山雪
王令（宋代）

世於利禄不择义，苟可走夺足恐蹉。
家储千金吝铢两，不敢尽费乌用多。
百年到死财几日，恃若固有理则那。
庄生尝以富为病，爱其放达与俗过。
南山衣雪变群玉，举以卖世售几何。
山翁固亦富自喜，稚子无诮贫犹歌。
疏拙
乐雷发（宋代）

越冠齐瑟事皆非，疏拙惟甘与世违。
客路莺花愁里看，故山烟雨梦中归。
采薇有备淮南静，移杰无谋浙右饥。
纳纳乾坤须俊杰，湘翁只合制荷衣。
马郎妇赞
释惟一（宋代）

云开天竺，月照金沙。
心心妙法，念念莲华。
示必将身许马家。
壁月
李觏（宋代）

壁月迢迢出暮山，素娥心事问应难。
世间最解悲圆缺，只有方诸泪不干。
次韵林江州题高远亭
王十朋（宋代）

眼明庐阜翠横空，疑是云头屹夏峰。遗迹君应怀圣治，故家我亦念归宗。

遥瞻瀑水三千尺，犹隔巫山十二重。亭上主人高更远，天然丘壑在心匈。
葵园阻雨
康曾定（清代）

暑雨淹行旆，芳园且驻骢。几曾来季札，今日卧元龙。

山马能人语，庭花带酒容。最宜窗拓处，如盖一青松。
颂古三首
释可封（宋代）

拈得须弥第一槌，铜头铁额岂容伊。
盐梅舟楫并霖雨，不是斯人更是谁。
上钦成皇后册宝六首 其二 迎神用《歆安》。
郊庙朝会歌辞（宋代）

于显惟德，徽柔懿明。嫔于初载，有闻惟馨。肆我鼓钟，万舞在庭。

神保是格，来止来宁。
皇后阁端午贴子词五首 其二
真德秀（宋代）

日永坤宁殿，时将万卷看。从容聊洒翰，宝扇舞龙鸾。
送僧广明
李龏（金朝）

忽辞同侣去，自喜水烟浓。江草有閒色，野僧无定踪。

衣韬方眼笠，瓶系曲枝筇。明宿枫桥寺，先听夜半钟。
题宗良王孙摩尼庵
王世贞（明代）

君家斋头十九首，一首一颗珠光流。平陵颇梨吐五色，欲与舍利俱千秋。

骊龙有颔那可采，罔象无心翻见投。爝火自来难斗日，丰城双剑黯然愁。
会稽颂 其三
诸葛兴（宋代）

披竹简兮典谟，圣手断兮唐虞。登群龙兮辅翌，萃一堂兮都俞。

知人兮帝之哲，动天兮帝之德。画象兮民不犯，舞干兮苗已格。

迨一旅兮中兴，严庙貌兮稽陵。感会遇兮风云，崇像饰兮股肱。

愤夷楚兮陵上国，忽庭坚兮祀俄息。泚麟笔兮特书，喟夷吾兮有力。

何汲汲兮诡诞，谓明良兮相贼。奸雄托兮自文，慨齐东兮毋惑。

仰而观兮典礼秩，俯而察兮草木殖。功之远兮难名，民之思兮无斁。
白云道中
郑獬（宋代）

翠璧连环三百里，行人不奈爱山何。
莫辞下马寻云径，前到淮西尘已多。
舟次彭城
陈墀（明代）

河流滚滚势奔鲸，南北驱驰一舸轻。捩柁长年频努力，恒饥稚子总关情。

沙尘漠漠山容瘦，风木萧萧雁影横。却忆楚宫今泯灭，路人犹自说彭城。
七月望日避地省坑存思庵留题时章林出白石可
舒岳祥（宋代）

去家无十里，过岭即他乡。
避地身三到，伤时泪数行。
高檐齐古树，新屋背斜阳。
我欲相邻住，青山志未偿。